Hei, denne artikkelen er over ett år gammel og kan inneholde utdatert informasjon

(Dagbladet): Den siste uka har flere studenter kontaktet Universitas om en bugnende pornopose, bortgjemt i kjelleren på Det samfunnsvitenskapelige fakultet (SV) ved Universitetet i Oslo, skriver Universitas.

Psykologistudent Vilde Høst er av dem som tilfeldigvis ramlet over posen med det mystiske innholdet.

- Jeg var nede i kjelleren for å hente noen pensumbøker som ble plassert der da jeg glemte å betale avgift på bokskapet. Mens jeg ventet på å få bøkene mine ble jeg oppmerksom på en Bunnpris-pose full av gamle pornoblader, forteller Høst til Dagbladet.

Hun påpeker at hun ikke hadde noen intensjon om snoke i andres saker.

- Det er jo hyggelig for dem som trenger litt porno i hverdagen. Det er jo ikke alltid like spennende her på Blindern, sier hun.

Skaper strid Skapordningen drives av Studentutvalget ved fakultetet. Utvalgsleder Kaja Elisabeth de Ru forteller at de klipper opp skap som eieren ikke har betalt for å leie, og konfiskerer innholdet.

- Folk legger alt fra Ipader og Macer til proteinpulver og knekkebrød der. Vi er pliktig til å ta vare på alt som ligger i skapene, og siden porno ikke er ulovlig å ha ser jeg ikke det som noe problem at vi skal oppbevare det, siden det faller inn under personlige eiendeler, sier de Ru til Dagbladet.

Hun forteller at eiendelene oppbevares på et lager som Studentutvalget deler med flere foreninger. Studenter som oppdager at deres skap har blitt klippet opp kan henvende seg til utvalget for å få tingene sine tilbake, mot en bot.

Men har ikke eieren meldt seg innen ett år, vil eiendelene enten bli solgt eller kastet.

Pornobladene vil sannsynligvis lide sistnevnte skjebne, ifølge de Ru. Per i dag er nemlig Studentutvalgets bestemmelser slik at det kun er pensumbøker som selges videre.

De Ru synes det er uheldig at saken om pornobladene har fått et så stort omfang. Hun frykter at studenten som oppbevarte pensumbøkene sine sammen med pornografien ikke kommer til å tørre å hente ut sine eiendeler.



- Kan være støtende Pornofunnet har fått Blindern-student og styremedlem i Seksualpolitisk Nettverk for Ungdom, Kristin Nesse Thue, til å reagere.

Hun er sterkt kritisk til at utvalget oppbevarer pornografi i sine lokaler, skriver Universitas.

- Pornoen kan være støtende for folk som oppholder seg i lageret, sier Thue til studentavisa.

Samtidig er hun ikke udelt negativ til pornografi på universitetet.

- Forskning på porno er veldig viktig. I dagens samfunn blir porno nærmest heiet fram, men det finnes mange skyggesider. Bruk av pornografi kan være psykisk skadelig og ha en negativ påvirkning på unge menneskers holdninger til sex. Det kan ikke utelukkes at posen med pornografi er en del av et forskningsmateriale, sier Thue.

- Ikke noen andres business Kaja Elisabeth de Ru sier at det godt kan være at Studentutvalget burde ha tatt bedre hensyn ved å skjule pornografien bedre.

Hun tror samtidig at det kunne bydd på store logistiske problemer hvis alle posene de oppbevarer på lageret skulle vært knytt sammen.

De Ru påpeker også at lageret kun benyttes av et fåtall mennesker.

- Det er ikke så mange som har noe på lageret å gjøre i det hele tatt. Det er uheldig hvis «feil mennesker» har støtt over denne posen, og det tar vi på vår kappe. Ut over det er det ikke noen andres business å snuble over pornografien.